**Работник, притиснат от транспортна количка**

1. **Обстоятелства:**

Злополуката е станала с лице, работещо на длъжност „такелажник“. При автоматично придвижване на количка с траверси, която се движи по релсов път бавно и на височина около 1.0 метър, пострадалото лице прави опит да изключи движението на количката от предния пулт за управление, навеждайки се над релсата. Движението на количката се инициира от заден пулт за управление, който се намира на самата количка. В начална позиция количката се намира на достатъчно разстояние от купчина разтоварени траверси, които също се намират на релсовия път. Работникът се е движил от страни на релсовия път, успоредно на количката, като в един момент я изпреварва и минавайки от предната й страна, прави опит да изключи движението й от преден пулт за управление, който също се намира на самата количка. Той не успява да достигне пулта и количката, която продължава да се движи, го затиска към купчината от вече разтоварени траверси. Работникът е починал на място.

Управлението на движението на количката е можело да стане и дистанционно, което позволява на работника да стои отстрани на релсовия път, да следи движението й и при необходимост да я спре. Пострадалият работник не се е възползвал от тази възможност, а е включил на автоматичен режим, което предполага да изключва движението на количката от стационарните преден или заден пулт за управление.

1. **Причини за злополуката, нарушени нормативните актове и лица, допуснали нарушения:**

1. Работодателят не е разработил писмена инструкция за безопасна работа при работа с хидравлична количка, която да съдържа предвидимите ненормални ситуации, както и извлечените от опит заключения при използването на работното оборудване, с което е нарушен чл.166, ал.3, т.2 и т.4. от Нар.№7 от 23.09.99 г.за минималните изисквания за здравословни и безопасни условия на труд на работните места и при използване на работното оборудване /ДВ бр. 88/99 г./

2. Разработената оценка на риска в цеха на завода за траверси има условия да се подобри и преразгледа, като се оцени работният процес /при работа с хидравлична количка, включена в автоматичен режим/, където при нейното движение се образуват опасни зони, изискващи безопасно манипулиране с пултовете за управление на хидравличната количка с цел предотвратяване на опасността притискане от хидравличната количка, натоварена с траверси към вече складиран куп с траверси на мястото за временно складиране на продукцията, с което е нарушен чл.3, т.1 и т.7 във връзка с чл.11, ал.1, т.6 и ал.2, т.2 от Наредба №5 от 11.05.1999 г., за реда и периодичността на извършване на оценка на риска /ДВ бр.47 от 1999 г./.

3. Работодателят е допуснал до работа пострадалото лице, работещо на длъжност „такелажник” при работа с хидравлична количка, включена на автоматичен режим от стационарен пулт за управление, извозваща куп с траверси от цеха за производство към мястото за тяхното временно складиране, без да са предприети мерки за монтиране на устройство, спиращо движението на хидравличната количка при нейното достигане на опасната зона, където възниква опасност от притискане на работещия при опит да спре количката от стационарен пулт за управление, с което е нарушен чл. чл.186, ал.1 от Нар.№7 от 23.09.99 г. за минималните изисквания за здравословни и безопасни условия на труд на работните места и при използване на работното оборудване /ДВ бр. 88/99 г./

4. При осъществяване на дейността за осигуряване на здравословни и безопасни условия на труд работодателят не е изпълнил задължението си да осигури ефективен контрол за извършване на работа от пострадалото лице при работа с хидравлична количка, включена на автоматичен режим от стационарен пулт за управление и извозваща куп траверси, без това да създаде риск за здравето на работещия, с което е нарушен чл.16, ал.1, т.6 от ЗЗБУТ /ДВ бр.124 от 1997 г./

5. Работодателят не е осигурил проверка след инсталиране на технологично оборудване на нова работна площадка в завода за траверси - хидравлична количка, служеща за транспортиране на траверси от цеха до място за тяхното временно складиране, и след налагаща се реконструкция и промяна в производствения процес. (Не са съставени протоколи за резултатите от проверките, които да се съхраняват в досие, съгласно чл. 10, и същите да се предоставят на контролните органи при поискване) С това е нарушил чл. 168а, ал.1, т.2, ал.3 и ал.5 от Наредба №7 от 23.09.99 г.за минималните изисквания за здравословни и безопасни условия на труд на работните места и при използване на работното оборудване /ДВ бр. 88/99 г./.

6. Работодателят е допуснал складиране на палети с кашони от лявата страна на релсовия път, с което е създал пречки на управляващия хидравлична количка за неговото безпрепятствено придвижване в тази зона и липса на пряка видимост на оператора към опасната зона на складиране на траверсите, с което е нарушен чл. 177, ал.4 и ал.6, във връзка с чл. 56, ал.1 от Наредба №7 от 23.09.99 г.за минималните изисквания за здравословни и безопасни условия на труд на работните места и при използване на работното оборудване /ДВ бр. 88/99 г./.

**III. Предприети мерки:**

* Дадени са предписания за всяко констатирано нарушение.
* За отстраняване на констатираните нарушения, посочени в т.3 и т.4, на работодателя са съставени АУАН-и.
* Спряна е работата на хидравличната количка в хидравличен режим.